प्रायः सभी स्मृतिकारों ने नारी धर्म में नैतिकता को अपरिहार्य माना .एक ओर आत्मा को शरीर से अधिक महत्व दिया गया - शरीर को भंगुर और बाह्य आवरण मात्र बताया गया ,लेकिन जहाँ नारी की बात आती है ,उसकी शुचिता और सत् का आधार केवल शरीर रह गया .पुरुष के प्रति उसकी अनन्य निष्ठा सब-कुछ हो गई ,शेष सब गौण हो गया. नैतिकता के मानदंड केवल नारी के लिये रह गये ,यदि पुरुष के लिये भी नैतिकता अनिवार्य रही होती तो आज भारत का चरित्र ही कुछ और होता.स्त्री को घर की शोभा और सम्मान का पात्र माना गया पर उसे स्वतंत्र रहने योग्य नहीं समझा गया.यह नियंत्रण संबवतः पुरुष के विषयी और वासनापूर्ण स्वभाव के कारण लगाया गया. जिसका परिणाम केवल नारी के हिस्से में आता है..सृष्टि की परंपरा चलाने का दायित्व प्रकृति ने नारी को दिया और तदनुरूप शारीरिक संरचना के कारण उसे जीवन-पर्यन्त सुख-सुविधा और संरक्षण देने के लिये जो दायित्व पुरुष को विभिन्न संबंधों के माध्यम से सौंपे गये कालान्तर में उसके अधिकार के प्रतिपादक बन गये और नारी अबला और निरीह हो कर पुरुष पर आश्रित होती गई .